RAPPORT FRA KOMMISSIONEN TIL EUROPA-PARLAMENTET, RÅDET, DET EUROPÆISKE ØKONOMISKE OG SOCIALE UDVALG OG REGIONSUDVALGET Om revision og ajourføring af Fællesskabets første gennemførelsesplan i overensstemmelse med artikel 8, stk. 4, i forordning (EF) nr. 850/2004 om persistente organiske miljøgifte /* COM/2014/0306 final */





RAPPORT FRA KOMMISSIONEN TIL EUROPA-PARLAMENTET, RÅDET, DET EUROPÆISKE ØKONOMISKE OG SOCIALE UDVALG OG REGIONSUDVALGET Om revision og ajourføring af Fællesskabets første gennemførelsesplan i overensstemmelse med artikel 8, stk. 4, i forordning (EF) nr. 850/2004 om persistente organiske miljøgifte Indledning Forordning (EF) nr. 850/2004[1] om persistente organiske miljøgifte (i det følgende benævnt "POP-forordningen") blev vedtaget i april 2004 til gennemførelse af Stockholm-konventionen[2] (i det følgende benævnt "konventionen") og POP-protokollen under konventionen om grænseoverskridende luftforurening over store afstande[3] (i det følgende benævnt "FN/ECE-protokollen om POP") i EU. I overensstemmelse med POP-forordningens artikel 8, stk. 4, blev Fællesskabets første gennemførelsesplan udarbejdet i 2007[4]. Planen identificerede de eksisterende POP-relaterede foranstaltninger på EU-plan, målte deres effektivitet og tilstrækkelighed med hensyn til opfyldelse af forpligtelserne i konventionen, identificerede behovet for yderligere foranstaltninger på EU-plan og indeholdt en plan for gennemførelsen af yderligere foranstaltninger. Ligeledes i overensstemmelse med POP-forordningens artikel 8, stk. 4, vurderes det nu, at der er behov for at revidere og ajourføre Fællesskabets gennemførelsesplan i lyset af en række ændringer i de lovgivningsmæssige forhold, navnlig: tilføjelsen af en række nye POP til Stockholm-konventionen og til FN/ECE-protokollen om POP[5] de tekniske og lovgivningsmæssige fremskridt på området samt resultaterne af Kommissionens rapport KOM(2010) 514 om anvendelse af POP-forordningen. Der vil blive henvist til Fællesskabets reviderede og ajourførte gennemførelsesplan som Unionens reviderede og ajourførte gennemførelsesplan for POP, og et arbejdsdokument fra Kommissionens tjenestegrene[6] om denne reviderede og ajourførte gennemførelsesplan for POP er vedlagt som bilag til denne rapport. Resumé af arbejdsdokumentet fra Kommissionens tjenestegrene I indledningen til arbejdsdokumentet gives der et overblik over den internationale lovgivningsramme, som POP-forordningen er omfattet af, herunder også et resumé af FN/ECE-protokollen om POP og Stockholm-konventionen. Første del af arbejdsdokumentet præsenterer status quo vedrørende EU's opfyldelse af sine forpligtelser som part i ovennævnte internationale lovgivningsramme. Den beskriver den relevante gældende EU-lovgivning (herunder POP-forordningen, REACH[7] og CLP-forordningen[8]) samt de finansielle instrumenter, der understøtter gennemførelsen. Med henblik på at give så detaljeret et billede som muligt omfatter del 1 dernæst en samlet vurdering af POP, herunder produktion, anvendelse og markedsføring heraf samt eksisterende lagre og forurening af affaldsstrømmen. Anden del af arbejdsdokumentet omfatter en dybdegående analyse af hver enkelt forpligtelse i Stockholm-konventionen, der har betydning for EU's behandling af POP. I forlængelse af denne analyse identificerer Kommissionen 26 tekniske foranstaltninger til forbedring af gennemførelsen af EU's forpligtelser under Stockholm-konventionen. [1] EUT L 229 af 29.6.2004, s. 5. [2] Stockholm-konventionen om persistente organiske miljøgifte af 22. maj 2001. [3] FN/ECE's (De Forenede Nationer - Den Økonomiske Kommission for Europa) protokol om persistente organiske miljøgifte under 1979-konventionen om grænseoverskridende luftforurening over store afstande. [4] SEK(2007) 341. [5] Ibid. 3 [6] SWD(2014) 172. [7] Forordning (EF) nr. 1907/2006 om registrering, vurdering og godkendelse af samt begrænsninger for kemikalier (REACH). [8] Forordning (EF) nr. 1272/2008 om klassificering, mærkning og emballering af stoffer og blandinger.